## Rješenje kojim se Nini Rogić Jerkić oduzima odobrenje za rad investicijskog savjetnika

### NN 132/2010 (26.11.2010.), Rješenje kojim se Nini Rogić Jerkić oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

3444

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Nini Rogić Jerkić iz Zagreba, Medvešćak 83, za rad investicijskog savjetnika, na sjednici održanoj 19. studenoga 2010. godine donijela je

RJEŠENJE

1. Nini Rogić Jerkić iz Zagreba, Medvešćak 83, oduzima se odobrenje za rad investicijskog savjetnika.

2. Podaci iz ovog rješenja upisuju se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 249.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 6. kolovoza 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Nini Rogić Jerkić iz Zagreba, Medvešćak 83, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-07/14 i klasa: UP/I-451-04/10-02/13, utvrđeno je sljedeće:

Rješenjem Agencije, klasa: UP/I-451-04/07-07/14; urbroj: 326-111/07-2 od 1. veljače 2007. godine, zaposlenici investicijskog društva ICF broker d.o.o. (dalje u tekstu: Društvo), Nini Rogić Jerkić, izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: UP/I-451-04/10-02/13; urbroj: 326-111-10-2, dana 15. srpnja 2010. godine, doneseno je Rješenje kojim se utvrđuje da investicijskom društvu ICF broker d.o.o. Zagreb, prestaje važiti odobrenje za rad, odnosno Društvo više ne pruža investicijske usluge i ne obavlja investicijske aktivnosti sukladno odredbama Zakona, pa je imenovanoj bio zaključkom Agencije, klasa: UP/I-451-04/10-07/46, od 10. kolovoza 2010. godine određen rok od 3 (tri) mjeseca za dostavu dokaza da je zaposlena u investicijskom društvu na poslovima investicijskog savjetnika. Iz dostavnice je razvidno da je predmetni zaključak Nini Rogić Jerkić uručen 13. kolovoza 2010. godine.

Nina Rogić Jerkić nije u roku od 3 mjeseca (do 13. studenoga 2010. godine), a niti naknadno, Agenciji dostavila dokaz o zaposlenju u drugom investicijskom društvu, odnosno kreditnoj instituciji na poslovima investicijskog savjetnika.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona, propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno, odredi Agencija, ne ispuni te uvjete.

U provedenom postupku utvrđeno je da Nina Rogić Jerkić više ne obavlja poslove investicijskog savjetnika, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih joj je izdano odobrenje za rad investicijskog savjetnika, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Sukladno odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izreke rješenja.

U skladu s odredbom članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/27

Urbroj: 326-111-10-3

Zagreb, 19. studenoga 2010.

Predsjednik Uprave
Ante Samodol, v. r.

Rješenje, NN 132/2010-3444